محمد سلیم الرحمن

محمد سلیم الرحمٰن (پیدائش: 12 اپریل 1934ء) پاکستان سے تعلق رکھنے والے اردو ادیب، مترجم، نقاد، افسانہ نگار، شاعر اور فرہنگ نویس ہیں۔ وہ کئی دہائیوں سے اردو ادب کی خدمت میں مصروف ہیں اور لاہور میں مقیم ہیں۔ ان کی شہرت خاص طور پر ترجمہ نگاری کے میدان میں ہے جہاں ان کی خدمات کو سراہا گیا۔ وہ یونانی مشاہیرِ ادب پر اہم کتاب ”مشاہیرِ ادب یونانی“ تصنیف کر چکے ہیں جب کہ ان کے معروف ادبی تراجم میں ”جہاں گرد کی واپسی“، ”کارل اور اینا“ اور ”خلا نوردوں کے افسانے“ شامل ہیں۔ محمد سلیم الرحمٰن ادبی جریدے سویرا کے طویل عرصے سے شریک مدیر بھی ہیں۔

 ابتدائی زندگی اور تعلیم 
محمد سلیم الرحمٰن 12 اپریل 1934ء کو سہارنپور، اتر پردیش میں پیدا ہوئے۔ ان کے والد عقیل الرحمن ندوی ندوۃ العلماء کے فارغ التحصیل تھے اور علی گڑھ کے ایک مقامی اسکول میں عربی و فارسی کے استاد تھے اور وہ شاعر بھی تھے۔ ابتدائی تعلیم انھوں نے گھر پر حاصل کی۔ بعد ازاں اسی اسکول میں پانچویں جماعت میں داخلہ لیا۔ 1948ء میں میٹرک کا امتحان پاس کیا۔ 1951ء میں ایف ایس سی میں داخلہ لیا جہاں ان کے مضامین جغرافیہ، ارضیات اور کیمیا تھے۔

 قیام پاکستان اور ادبی سرگرمیاں 
تقسیم کے بعد سنہ 1952ء میں پاکستان ہجرت کر کے لاہور آ گئے۔ ان کے والد کا انتقال ہو گیا اور انھوں نے لاہور میں قیام کرنے کا فیصلہ کیا اور یہیں ”قوسین“ کے نام سے اشاعتی ادارہ قائم کیا۔ ادب ہی ان کی زندگی کا محور بن گیا۔ ان کے خاندان سے شبلی نعمانی اور پیر مہر علی شاہ جیسے علما نے بھی استفادہ کیا۔

 ترجمہ نگاری 
انھوں نے اردو میں تراجم کے ذریعے عالمی ادب کو روشناس کرایا۔ سنہ 1956ء میں 22 سال کی عمر انھوں نے ہومر کی ”اوڈیسی“ کا ترجمہ ”جہاں گرد کی واپسی“ کے نام سے کیا جو ان کا پہلا بڑا ترجمہ تھا۔ بعد ازاں ہیمِنگوے، چیخوف، جوزف کونریڈ، سن زو، یاسوناری کاواباتا اور دیگر مصنفین کے اہم کاموں کا ترجمہ کیا۔ ان کی تراجم پر مشتمل کئی کتابیں شائع ہو چکی ہیں جن میں ”چلتا پرزہ“، ”قلب ظلمات“، ”رباعیات سرمد“، ”پہاڑ کی آواز“ اور ”جنگ کا فن“ شامل ہیں۔

 افسانہ نگاری 
انھوں نے 1962ء میں ”ساگر اور سیڑھیاں“ کے عنوان سے پہلا افسانہ لکھا۔ ان کے کئی افسانے اردو اور انگریزی میں شائع ہوئے جن میں ”نیند کا بچپن“، ”وقت پگھلنے کی رات“، ”سائی بیریا“، ”راکھ“، ”آوازیں“، ”مواقع“ اور دیگر شامل ہیں۔ 2023ء میں ان کا مجموعہ ”افسانے، ڈرامے اور ناول کے چند اوراق“ شائع ہوا جس میں ڈرامے اور ناتمام ناول کے ابواب بھی شامل تھے۔ان کے بعض افسانوں کا ترجمہ انگریزی میں ہو چکا ہے۔افسانہ’’مواقع ‘‘کا انگریزی میں ترجمہ محمد عمر میمن نے کیا ۔

 ادارت 
1962ء سے وہ ماہنامہ ”سویرا“ سے منسلک ہیں اور طویل عرصے سے اس کے مدیر ہیں۔ اس سے قبل انھوں نے حنیف رامے کے رسالے ”نصرت“ میں بھی مدیر کی حیثیت سے خدمات انجام دیں۔

 شاعری کا آغاز 
محمد سلیم الرحمن نے بہ نظم نگار شاعری کا آغاز 1957 سے کر دیا تھا۔ادب کے اہم اور سنجیدہ رسائل میں ان کی نظمیں چھپتی رہیں ہیں۔ان کی نظم روایت سے ہٹ کر اپنی معرفت کا پتہ دیتی ہے۔’’نظمیں‘‘کے عنوان سے ان کی کتاب چھپ چکی ہے۔ادارہ’’قوسین‘‘سے اس کا دوسرا ایڈیشن ترمیم کے ساتھ 2019 کو سامنے آیا۔

 کتب 
انھوں نے درج ذیل کتابیں تصنیف یا ترجمہ کیں:

 ”جہاں گرد کی واپسی“ (1958ء)
 ”ہیمنگوے“ (مصنف فلپ ینگ، ترجمہ، 1965ء)
 ”امن“ (مضامین، نظمیں، تراجم، 1976ء)
 ”تین ڈرامے“ (ترجمہ، 1976ء)
 ”مشاہیر ادب یونانی“ (1992ء)
 ”رباعیات سرمد“ (1994ء)
 ”اسیر ذہن“ (1998ء)
 ”چلتا پرزہ“ (2000ء)
 ”قلب ظلمات“ (2001ء)
 ”ریاض دلربا“ (مرتبہ، 2001ء)
 ”نظمیں“ (2002ء)،(2019 دوسرا ایڈیشن)
 ”کارل اور اینا“ (2003ء)
 ”گمشدہ چیزوں کے درمیان“ (2012ء)
 ”افسانے، ڈرامے، ناول کے چند اوراق“ (2023ء)
 ”الہٰ دین کا چراغ“
 ”منظر جاگتا سوتا ہوا“
 ”تین بہنیں“
 ”ہمینگوے“
 سلیمانی خزانہ (مصنف رائیڈر ہیگرڈ، ترجمہ)

 اعزازات 
2016ء میں انھیں تمغۂ حسن کارکردگی عطا کیا گیا تاہم انھوں نے اسے قبول نہیں کیا۔ وہ اکادمی ادبیات پاکستان کے رکن بھی رہے ہیں۔

 حوالہ جات 

زمرہ:12 اپریل کی پیدائشیں
زمرہ:1934ء کی پیدائشیں
زمرہ:پاکستانی افسانہ نگار
زمرہ:پاکستانی اردو مصنفین
زمرہ:پاکستانی مترجمین